**Бр.06-355-401/14-III**

**ОПШТИНСКО ВЕЋЕ ОПШТИНЕ ГАЏИН ХАН** на основу члана 46. став 1. тачка 5) Закона о локалној самоуправи ( „Службени гласник РС“ бр.129/2007), члана 57. став 1. тачка 5) Статута општине Гаџин Хан ( „Службени лист града Ниша“ бр.63/2008, 31/2011, 46/2012, 36/2013), члана 3. Став 1. Тачка 5) и члана 22. Став 3. Одлуке о општинском већу општине Гаџин Хан ( „Службени лист града Ниша“ бр.83/08), одлучујући по жалби Ђорђевић Миодрага из Гаџиног Ханa, ул. Светог Николе бб, изјављене против решења Општинске управе општине Гаџин Хан-Службе за привреду и инспекцијске послове-комуналног инспектора бр.355-435/14-IV/02 od 02.06.2014. године на 64. (шездесетчетвртој) седници одржаној дана 07. јула 2014. године, доноси

**Р Е Ш Е Њ Е**

**ОДБИЈА СЕ** жалба, Ђорђевић Миодрага из Гаџиног Хан, ул. Светог Николе бб, изјављене против решења Општинске управе општине Гаџин Хан-Службе за привреду и инспекцијске послове-комуналног инспектора бр.355-435/14-IV/02 од 02.06.2014. године, као неоснована.

**О б р а з л о ж е њ е**

Поступајући по захтеву Рамић Ранка из Г. Хана, заведеног под бројем:355-435/14-IV/02 од 20.05.2014. године, комунални инспектор донео је решење број: 355-435/14-IV/02 од 02.06.2014. године којим је ставом 1 изреке решења наложио Ђорђевић Миопдрагу из Гаџиног Хана да:

1. Очисти кућно смеће и суве гране по ивици свога плаца а изнад канала за атмосферску воду између његовог плаца и плаца Рамић Ранка из Гаџиног Хана и то одмах по пријему решења.
2. Редовно празни сабирну јаму пољског клозета и спречи од изливања у канал за атмосферску воду и то одмах и на даље редовно по потреби.
3. Спречи даље бацање кућног смећа и отпада на међи и у плацу Рамић Ранка.

Тачком 4. одређено је да жалба изјављена на ово решење не одлаже извршење решења.

Предемтно решење донето је након извршене испекцијске контроле комуналног инспектора дана 30.05.2014. године којим је утврђено следеће чињенично стање: да Ђорђевић Миодраг из Гаџиног Хана на ивици свог плаца који се граничи са каналом за атмосферску воду и плацем Рамић Ранка баца кућно смеће и пепео као и суве гране које затварају канал и онемогућују несметани проток атмосферских падавина и то код обилних падавина, па је нужно поступити по налогу комуналног иснпектора и заједнички одржавати наведени канал у стању да увек без запрека може да прими и пропусти надошле бујичне воде од атмосферских падавина и не прави штету стамбеном објекту и гаражи Рамић Ранка као ни објектима у плацу Ђорђевић Миодрага, те да је потребно да Ђорђевић Миодраг редовно чисти тј., празни сабирну јаму пољског клозета како се не би изливала у канал за атмосферску воду и угрожавала плац Рамић Ранка.

Против наведеног решења Ђорђевић Миодраг изјавио је жалбу побијајући исто у целости, наводећи да је тачно да постоје гране, WC који се не користи и смеће и то све у његовом делу плаца и да све то не угрожава проток воде, већ да проток воде угрожавају бетонски блокови које је поставио Рамић Ранко у правцу плаца Ђорђевић Миодрага, те затражио од другостепеног органа да провери да ли је Рамић Ранко власник плаца, сматрајући да се ради о сеоском земљишту, као и да другостпени орган утврди да ли су објекти које је саградио на прописној раздаљини од одбјекта жалиоца, те да Рамић Ранко ништа није предузео по решењу комуналног иснпектора.

Жалба је допуштена, благовремена и изјављена од овлашћеног лица.

Ценећи наводе жалбе истом се не побија чињенично стање утврђено на лицу места од стране испектора већ се и самим наводима жалбе потврђује да на плацу жалиоца постоје и суве гране и смеће које је потребно уклонити, већ се оспорава оцена комуналног инспектора да се овим онемогућава отицање атмосферских вода.

Наводи који се односе на околности у вези са Рамић Ранком и његовим поступањем по налогу инспектора без утицаја су на налог који је дат подносиоцу жалбе и могу бити једино предмет даљег поступања комуналног инспектора по решењу донетом у односу на Рамић Ранка.

Законом о општем управном поступку прописано је:

члан 12став 1. :*“ Против решења донесеног у првом степену странка има право на жалбу“,* став 3.:*“Против решења донесеног у другом степену жалба није допуштена“,*

члан 215.: *„ За решавање у другом степену надлежан је орган одређен законом“,*

Одредбама члана 46. став 1. тачка 5) Закона о локалној самоуправи ( „Службени гласник РС“ бр.129/2007), члана 57. став 1. тачка 5) Статута општине Гаџин Хан ( „Службени лист града Ниша“ бр.63/2008, 31/2011, 46/2012, 36/2013), члана 3. став 1. тачка 5) Одлуке о општинском већу општине Гаџин Хан ( „Службени лист града Ниша“ бр.83/08) прописано је: *„ Општинско веће решава у управном поступку у другом степену о правима и обавезама грађана, предузећа и установа и других организација у управним стварима из надлежности општине“.*

Одлуком о одржавању чистоће и комуналном уређењу на територији општине Гаџин Хан ( „Службени лист града Ниша“ бр.51/2005) прописано је:

члан 25. став 1.:*“ О чишћењу и пражњењу клозетских и септичких јама дужни су да се старају власници и корисници“,*

члан 26: *„Забрањено је испуштање и извођење фекалне воде и других отпадних вода из септичких јама, пољких клозета и ђубришних јама на улицу, у реке, потоке и на друге јавне површине“.,*

члан 70 став 3.: *„ Грађани су дужни да на путном и другом земљишту у селу које служи за јавну употребу свог домаћинства прилаз плацу или објекту до половине пута и другог земљишта сами одржавају, тако да се обезбеди чистоћа и на том простору“,* став 4.: *„О одржавању канала и пропуста за атмосферску воду поред пута у сеоским насељима, уколико месна заједница другачије не регулише старају се корисници и сопственици поред чијих су земљишта и објекти канали. Забрањено је испуштање отпадне воде и друге материје у канале за атмосферску воду, путева и путног земљишта““.*

Поступање противно наведеним одредбама члана 25. Одлуке представља прекршај према члану 88. став 1. тачка 8) одлуке као и прекршај из члана 89. став 1. тачка 6) Одлуке ако:*“ не уклони материјал и отпатке приликом кресања дрвореда, уређивања травњака“,* тачка 14) :*“ не одржава одводни јарак на делу свог плаца“.*

Како се наводима жалбе потврђује да жалилац није поступио по наведеној Одлуци о одржавању чистоће и комуналном уређењу на територији општине Гаџин Хан, те како су сви наводи жалбе усмерени једно на избегавање одговорности услед спречавања отицања бујичних атмосферских вода, а сами наводи жалбе ни на који начин не доводе у питање правилност првостепеног решења, на основу члана 230. Закона о општем управном поступку одлучено је као у изреци решења.

**Поука о правном средству**:Против овог решења може се покренути управни спор тужбом која се подноси Управном суду Републике Србије, у два примерка, у року од 30 дана од дана доставе решења.

**ОПШТИНСКО ВЕЋЕ ОПШТИНЕ ГАЏИН ХАН**

бр.06-355-401/14-III

У Гаџином Хану, дана 07.07.2014. год. Председник

Саша Ђорђевић

Доставити:

-подносиоцу жалбе,

-Општинској управи општине Гаџин Хан,

-архиви